ขาย (หุ้น) ก่อน XD
สังเกตกันไหม
20 ก.พ. 2562

ลูบคมตลาดทุน : ธนะชัย ณ นคร 
สังเกตกันไหม
ในช่วงหลัง ๆ นักลงทุนมักจะขายหุ้นก่อนขึ้นเครื่องหมาย XD กันค่อนข้างมาก
นัยสำคัญว่า มีกำไรจากส่วนต่างราคาหุ้น (capital gain) กันแล้ว และคำนวณแล้วว่า จะได้มากกว่าการถือเพื่อรอไปขายในวันที่ขึ้น XD (ผู้ถือหุ้นไม่มีสิทธิในเงินปันผล)
เพราะหากรอไปขายในวันขึ้น XD
พวกเขามีโอกาสที่จะ “ขาดทุน” มากกว่าได้กำไรกันเสียอีก
เช่นหุ้น JASIF ที่จ่ายเงินปันผลทุกไตรมาส เฉลี่ย 0.22-0.23 บาทต่อหน่วย
ราคาหุ้นต่อหน่วยของหุ้น JASIF ในช่วงหลังจะเคลื่อนไหวระหว่าง 9.90–10.50 บาทต่อหน่วย
ก่อนที่ JASIF จะแจ้งงบงวดไตรมาส และการประกาศจ่ายเงินปันผล นักลงทุนจะเข้ามาไล่ราคาหุ้นกันจากระดับ 10.00 บาท มาถึง 10.40–10.50 บาท เป็นแบบนี้มาหลายไตรมาส
และพอขึ้นเครื่องหมาย XD
หุ้นจะถูกขายทำกำไรออกมา และราคารูดลงไปอยู่ที่ 10.20-10.30 บาท
และหลังจากนั้นอีกไม่กี่วัน ราคาหุ้นจะลงไปแถว ๆ 10.00–10.20 บาท
ส่วนใครที่เข้ามาเห็บหุ้นในช่วงใกล้ขึ้น XD (ล่วงหน้า 1 สัปดาห์) ที่ราคาหุ้นมักจะขึ้นมาอยู่บริเวณ 10.30-10.50 บาท
ขาดทุนแน่นอน !!
หรืออย่างมากแค่เสมอตัว (แต่เสียค่าคอมมิชชั่น)
ดังนั้น กลุ่มคนที่เข้ามาเก็บหุ้น (JASIF) ช่วงราคา 10.00 บาท และมาขายบริเวณ 10.40-10.50 บาท จะได้มากกว่าการถือเพื่อรอรับเงินปันผลเสียอีก
จริง ๆ แล้ว ไม่ใช่เฉพาะหุ้น JASIF เท่านั้น
หุ้นตัวอื่น ๆ ก็มักจะถูกขายทำกำไรก่อนขึ้นเครื่องหมาย XD กันค่อนข้างมาก
เช่น ADVANC เมื่อวานนี้ที่ขึ้น XD จ่ายเงินปันผล 3.30 บาท
ปรากฏว่า เปิดตลาดมาที่ 179 บาท ลดลง 4.50 บาท จากวันก่อนหน้านี้
ส่วนระหว่างวันราคาหุ้น ADVANC ลงไปต่ำสุด 177 บาท ก่อนที่จะมาปิดตลาด 177.50 บาท ลดลง 6.00 บาท หรือมากกว่าเงินปันผล (จ่าย 3.30 บาท)
เชื่อว่า ใครที่เข้ามาก่อนหน้า หรือตั้งแต่ช่วงปลายเดือน ม.ค. 2562 เป็นต้นมา และยังถืออยู่ ขาดทุนกันหมดแน่นอน
(ราคาปิด 177.50 บาท ของ ADVANC เท่ากับราคาราคาปิดเมื่อวันที่ 28 ม.ค. 2562)
จะเห็นว่าในบทวิเคราะห์ของบริษัทหลักทรัพย์ต่าง ๆ หรือคำแนะนำของนักวิเคราะห์ เขามักจะแนะนำเก็บหุ้นก่อนขึ้นเครื่องหมาย XD ราว ๆ 1 เดือน
พร้อมกับสถิติย้อนหลัง เช่น 3 ปี หรือ 5 ปี ที่จะพบว่า การซื้อหุ้นก่อนขึ้น XD ตามเวลาที่คำนวณมานั้น
จะมีกำไร (จาก capital gain) ที่เราได้รับจะอยู่ประมาณกี่เปอร์เซ็นต์
และเปอร์เซ็นต์ที่เราได้นั้น จะมากกว่ายีลด์ของเงินปันผลเสียอีก
แต่วิธีการซื้อหุ้นเก็งกำไรก่อนขึ้น XD ก็ต้องมีเงินเย็นล่ะ แบบถูกแบ่งออกมา แล้วมือขวาต้องอยู่นิ่ง ๆ อย่าไปเคาะ (เทรด) เล่น
หลังจากนั้น ก็นั่งจิบกาแฟ กระดิกขาคอยไปเรื่อย ๆ
ทว่า อาจจะมีหุ้นบางตัวที่มีปัจจัยบวกรออยู่ข้างหน้า ทำให้เราคาหุ้นขึ้นไปต่อหลังขึ้น XD ได้ หรือบางครั้งก็ขึ้นอยู่กับ “เจ้ามือ” ด้วยว่าจะให้ราคาไปต่อหรือเปล่า
พฤติกรรม หรือกลยุทธ์การเทรดหุ้นเปลี่ยนไปเยอะมากจริง ๆ
จะมาใช้สูตรแบบจาก A ไป B ไป C และ D ไม่ได้แล้วล่ะ เพราะมีโอกาสติดดอยสูง
ทุกวันนี้ นักลงทุนพยายามคิดแท็กติกการเทรดหุ้นตามประสบการณ์ของตนเองที่ได้รับ และคำแนะนำของนักลงทุนที่มากประสบการณ์แล้วนำมาปรับใช้ให้เข้ากับสไตล์ของตนเอง
บางคนพยายามหาข่าวแบบ “วงใน” หรืออินไซด์
นั่นเพราะต้องการได้ข้อมูลก่อนที่จะถูกเผยแพร่ไปตามสื่อต่าง ๆ เพราะบางครั้งการเข้าซื้อหุ้นหลังมีข่าวออกมา มีโอกาส “ถูก ขายทำกำไร” (หลังข่าวออกมา) ค่อนข้างสูง
ช่วงนี้มีหุ้นกำลังขึ้นเครื่องหมาย XD  กันหลายหลักทรัพย์
อย่าถือเพลินจนถึงวันขึ้น XD ล่ะ
เว้นเสียแต่ว่าคิดจะเป็นนักลงทุนแนว VI จริง ๆ
 